Στις **9 Οκτωβρίου 2022** διεξήχθησαν **προεδρικές εκλογές** στην **Αυστρία**. Ο νυν πρόεδρος Αλεξάντερ Βαν Ντερ Μπέλεν νίκησε από τον πρώτο γύρο, συγκεντρώνοντας το 56% των ψήφων. Έτσι εξασφάλισε μία δεύτερη συνεχή θητεία στο αξίωμα, έχοντας αρχικά εκλεγεί το 2016.

Υπόβαθρο
--------

Ο Αλεξάντερ Βαν ντερ Μπέλεν, είχε εκλεγεί πρώτη φορά στις προεδρικές εκλογές του 2016. Τότε είχε μία ιδιαίτερα σκληρή και αμφίρροπη μάχη στον δεύτερο γύρο με τον Νόρμπερτ Χόφερ, υποψήφιο του ακροδεξιού κόμματος ελευθερίας. Κατά την διάρκεια της θητείας του ως προέδρου, η χώρα αντιμετώπισε πολλές κρίσεις και πολιτικές αναταράξεις. Το 2019, ένα σκάνδαλο διαφθοράς κλόνισε το Κόμμα Ελευθερίας, το οποίο έχασε 10 ποσοστιαίες μονάδες στις βουλευτικές εκλογές του 2019. Το 2020 ξέσπασε η πανδημία του κορωνοϊού, ενώ το 2021 αποκαλύφθηκε ένα νέο σκάνδαλο διαφθοράς που ενέπλεκε ακόμα και τον τότε πρωθυπουργό Σεμπάστιαν Κούρτς του Αυστριακού Λαϊκού Κόμματος. Ως αποτέλεσμα ο Κούρτς αναγκάστηκε σε παραίτηση. Λίγο αργότερα, τον Φεβρουάριο του 2022, ξεκίνησε η εισβολή της Ρωσίας στην Ουκρανίας. Η διαφαινόμενη ενεργειακή κρίση και η γενικότερη γεωπολιτική αστάθεια που επικρατούσε μετά την εισβολή, συνέθετε ένα αβέβαιο μέλλον για τους ψηφοφόρους στην Αυστρία.

Κατά την προεκλογική περίοδο, οι Σοσιαλδημοκράτες, οι Πράσινοι, και το Λαϊκό Κόμμα, δεν έχρισαν κάποιον υποψήφιο, στηρίζοντας έτσι ουσιαστικά την υποψηφιότητα του Βαν ντερ Μπέλεν. Το μόνο κόμμα του κοινοβουλίου που κατέβασε υποψήφιο στις εκλογές ήταν το Κόμμα Ελευθερίας. Σύμφωνα με το Euronews Greece, ο Βαν ντερ Μπέλεν είχε να αντιμετωπίσει άλλους 4 σημαντικούς υποψηφίους από τον ακροδεξιό χώρο.

Εκλογικό σύστημα
----------------

Δείτε επίσης: Πρόεδρος της Αυστρίας
Στην Αυστρία, ο Πρόεδρος της Δημοκρατίας εκλέγεται από τον λαό. Ο Πρόεδρος διαθέτει κυρίως εθιμοτυπικές εξουσίες, όμως η δουλειά του μπορεί να γίνει σημαντική όταν μεταβιβάζεται η εξουσία ή σε περιόδους κρίσεων. Επίσης μπορεί να απολύσει τον Καγκελάριο ή και ολόκληρη την κυβέρνηση.

Στις προεδρικές εκλογές εφαρμόζεται πλειοψηφικό σύστημα δύο γύρων. Ανακηρύσσεται νικητής όποιος λάβει πάνω από το 50% των ψήφων. Αν κανένας υποψήφιος δεν λάβει αυτό το ποσοστό από τον πρώτο γύρω, τότε οι δύο υποψήφιοι με τις περισσότερες ψήφους περνάνε στον δεύτερο γύρο, όπου και αναμετρούνται μεταξύ τους.

Η θητεία του Προέδρου διαρκεί έξη έτη, με δυνατότητα επανεκλογής μόνο μία φορά.

Αποτελέσματα
------------

Αποτελέσματα της προεδρικής εκλογής| Υποψήφιος | Κόμμα | Ψήφοι | Ποσοστό |
| --- | --- | --- | --- |
|  | **Αλεξάντερ Φαν ντερ Μπέλεν** | Πράσινοι | **2.299.592** | **56,7%** |
|  | Βάλτερ Ρόζερκράντς | Κόμμα Ελευθερίας | 717.097 | 17,7% |
|  | Ντόμινικ Γουάλζνι | Κόμμα της Μπύρας | 337.010 | 8,3% |
|  | Τασίλο Βαλεντίν | Ανεξάρτητος | 327.214 | 8,1% |
|  | Γκεράλντ Γκροστς | Ανεξάρτητος | 225.942 | 5,6% |
|  | Μικαήλ Μπρούνερ | MFG | 85.465 | 2,1% |
|  | Χέινριχ Στόντινγκερ | Ανεξάρτητος | 64.411 | 1,6% |
| **Σύνολο** | **4.056.731** | **100** |
|  |
| Έγκυρα ψηφοδέλτια | 4.056.731 | 97,8% |
| Άκυρα / κενά ψηφοδέλτια | 91.348 | 2,2% |
| **Ψήφισαν** | **4.148.079** | **100** |
| Εγγεγραμμένοι ψηφοφόροι / προσέλευση | 6.363.489 | 65,2% |
| Πηγή: Υπουργείο εσωτερικών Αρχειοθετήθηκε 2022-10-19 στο Wayback Machine. |

Παραπομπές
----------

1. ↑  Newsroom (9 Οκτωβρίου 2022). «Προεδρικές εκλογές Αυστρία: Επανεκλογή Βαν ντερ Μπέλεν από τον πρώτο γύρο». *CNN.gr*. Ανακτήθηκε στις 12 Οκτωβρίου 2022.
2. ↑  Iliadi, Theodora (8 Οκτωβρίου 2022). «Αυστρία: Φαβορί για τις προεδρικές εκλογές ο Αλεξάντερ φαν ντερ Μπέλεν». *euronews*. Ανακτήθηκε στις 12 Οκτωβρίου 2022.
3. ↑  Murphy, Francois (2022-10-10). «Austrian president secures re-election with clear win, avoiding runoff» (στα αγγλικά). *Reuters*.. Ανακτήθηκε στις 2022-10-12. *«The Austrian president performs a largely ceremonial role, but also has sweeping powers that mean overseeing periods of transition and turbulence. The president is the commander in chef of the army and can sack the whole government or the chancellor.»*
4. ↑  «Bundespräsidentenwahlen». *www.bmi.gv.at*. Ανακτήθηκε στις 12 Οκτωβρίου 2022. Um zur Bundespräsidentin oder zum Bundespräsidenten gewählt zu werden, ist das Erreichen von mehr als der Hälfte aller gültigen Stimmen erforderlich. Kandidieren mehr als zwei Bewerberinnen oder Bewerber und erlangt von diesen keiner eine solche Mehrheit, so findet vier Wochen nach dem ersten Wahlgang ein zweiter Wahlgang ("engere Wahl", "Stichwahl") statt, bei denen die beiden stimmenstärksten Bewerberinnen oder Bewerber gegeneinander antreten.
5. ↑  «Bundespräsidentenwahlen». *www.bmi.gv.at*. Ανακτήθηκε στις 12 Οκτωβρίου 2022. Die Funktionsperiode einer österreichischen Bundespräsidentin oder eines österreichischen Bundespräsidenten dauert sechs Jahre. Eine Bewerberin oder ein Bewerber kann sich bei zwei aufeinanderfolgenden Bundespräsidentenwahlen der Wahl stellen.